Document ID: 32009R0537

РЕГЛАМЕНТ (ЕО) № 537/2009 НА КОМИСИЯТА
от 19 юни 2009 година
за изменение на Регламент (ЕО) № 1235/2008 по отношение списъка на третите държави, от които трябва да произхождат определени земеделски продукти, получени чрез биологично производство, за да бъдат търгувани в рамките на Общността
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 834/2007 на Съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграф 2 от него,
като има предвид, че:
(1)
В съответствие с Регламент (ЕО) № 834/2007, приложение III към Регламент (ЕО) № 1235/2008 на Комисия от 8 декември 2008 г. за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави (2) определи списък от трети държави, чиято система за производство и контролни мерки за биологично производство са признати за равностойни. С оглед на новите приложения и данни, получени в Комисията от трети държави след последното публикуване на списъка, някои изменения следва да се вземат предвид и да се добавят или впишат в списъка.
(2)
Австралийските и костариканските власти помолиха Комисията да включи нов орган за контрол и сертифициране. Австралийските и костариканските власти предоставиха на Комисията необходимите гаранции и информация, за да удостоверят, че новите органи за контрол и сертифициране отговарят на критериите, посочени в член 8, параграф 2 от Регламент (ЕО) № 1235/2008.
(3)
Времетраенето на включването на Индия в списъка, предвиден в приложение III към Регламент (ЕО) № 1235/2008, изтича на 30 юни 2009 г. С оглед избягване нарушаване на търговския обмен е необходимо да се продължи включването на Индия в списъка за допълнителен период от време. Индийските власти помолиха Комисията да включи четири нови органа за контрол и сертифициране. Индийските власти предоставиха на Комисията необходимите гаранции, за да удостоверят, че новият орган за контрол и сертифициране отговаря на критериите, посочени в член 8, параграф 2 от Регламент (ЕО) № 1235/2008. Индийските власти информираха Комисията, че един от органите за контрол е променил името си.
(4)
Израелските власти информираха Комисията, че един от органите за контрол е променил името си.
(5)
Някои земеделски продукти, внасяни от Тунис, понастоящем се търгуват в Общността по силата на преходните разпоредби, предвидени в член 19 от Регламент (ЕО) № 1235/2008. Тунис подаде молба до Комисията за включване в списъка, предвиден в приложение III към същия регламент. Тунис предостави информацията, изисквана по силата на членове 7 и 8 от същия регламент. Разглеждането на настоящата информация и последващото ѝ обсъждане с тунизийските власти доведоха до заключението, че в тази държава правилата, регулиращи производството и инспекциите на земеделски продукти, са равностойни на предвидените в Регламент (ЕО) № 834/2007. Както е предвидено в член 33, параграф 2 от Регламент (ЕО) № 834/2007, Комисията извърши проверка на място на правилата за производство и мерките за контрол, които се прилагат понастоящем в Тунис.
(6)
Поради това Регламент (ЕО) № 1235/2008 следва да бъде съответно изменен.
(7)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Приложение III към Регламент (ЕО) № 1235/2008 се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юни 2009 година.

Labels: 3
18
17
6